Buxoro viloyat axborot-kutubxona markazi

Abu Ali ibn Sino nomidagi Buxoro viloyat Axborot-kutubxona markazi — Oʻzbekistonning Buxoro shahrida joylashgan kutubxona. 1921-yil 30-iyunda ochilgan. Avvalgi nomlari: Eski Buxoro shahar markaziy kutubxonasi, Abu Ali ibn Sino nomidagi Buxoro oblast kutubxonasi.

 Tarixi 
XVI asrda Buxorodagi eng katta kutubxona Qulbobo Koʻkaldoshga tegishli boʻlgan. XIX asrning ikkinchi qismida Amir Muzaffar Buxoro madrasalaridagi barcha kitoblarni davlat gʻaznasiga topshirilishini buyuradi. Keyinroq, bu kitoblarning bir qismi amir kutubxonasiga berilgan. 1920-yilning sentyabrida Buxoro amirligining tugatilishi ortidan Buxoroga maxsus komissiya tashrif buyurdi.

„Izvestiya SIK Sovetov Turkestanskoy Respubliki“ gazetasining 1920-yil 28-oktyabrdagi 245-sonida Buxoroda koʻplab kitoblar va qoʻlyozmalarni oʻzida jamlashi mumkin boʻlgan bino jihozlanganligi haqida xabar bosildi. Bu ishlarda BXSR maorif noziri Muso Saidjonov tashabbuskor boʻldi.

1921-yil 30-iyun kuni Eski Buxoro shahar markaziy kutubxonasi ochildi. 1936-yilda Eski Buxoro kutubxonasi fondidagi ayrim qoʻlyozmalar Toshkentdagi Alisher Navoiy nomidagi kutubxonaga oʻtkazilgan.

Maorif xalq komissarligining qarori bilan 1938-yilda kutubxona „Abu Ali ibn Sino nomidagi Buxoro oblast kutubxonasi“ nomi bilan qayta tashkil etildi.

1971-yil kutubxona uchun 500 000 kitobga moʻljallangan bino qurilgan va kutubxona shu binoga koʻchirilgan.

Kutubxonaga turli yillarda Ibodullo Odilov, Olimsho Hamroshoyev (1929—1961-yillarda rahbarlik qilgan), Muborak Rahmonova (1961—1986-yillarda rahbarlik qilgan) rahbarlik qilishgan.

 Kutubxona fondi 
Kutubxona 1921-yilda 1187 nusxa kitob fondi bilan ochilgan va 350 nafar kitobxonga xizmat koʻrsatgan. 2016-yilga kelib kutubxona fondi 239 066 taga yetgan.

Kutubxonaning „Sharq adabiyotlari“ boʻlimida Amir Olimxon va Buxoro amirligi mansabdorlarining shaxsiy kutubxonalaridan toʻplangan kitoblar mavjud.

 Manbalar 

Turkum:Oʻzbekistondagi kutubxonalar
Turkum:Buxoro madaniyati